МЕТЕОРОЛОГИЧНА ПРОГНОЗА
за 26.10.2025 г.
НИМХ-МОСВ:
През нощта ще се заоблачи над цялата страна. Валежи от дъжд ще има на много места в Западна България. Ще духа слаб до умерен вятър от юг-югозапад. Сутринта намалена видимост ще има в югоизточните райони. Минималните температури ще бъдат между 6° и 11°, за София – около 8°. Утре над цялата страна ще е облачно. На много места в западните и централните райони ще има валежи от дъжд, на места в Западна България – интензивни и значителни по количество, с гръмотевици. До вечерта дъжд ще завали и в източната част от страната. Ще продължи да духа до умерен вятър от юг-югозапад, на места на север от планините и временно силен. Максималните температури ще бъдат между 14° и 19°, за София – около 14°.

В планините ще е облачно. Високите части ще бъдат обхванати от облаци. Главно в масивите от Западна България ще има валежи от дъжд, а в местата над 1800-2000 метра надморска височина – от сняг. Ще духа умерен и силен вятър от юг-югозапад. Максималната температура на височина 1200 метра ще бъде около 12°, а на 2000 метра – около 6°.

Над Черноморието ще има значителна облачност. На отделни места ще превали дъжд. Ще духа до умерен вятър от юг-югозапад. Максималните температури ще бъдат между 18° и 21°. Температурата на морската вода е 17°-19°. Вълнението на морето ще бъде 2-3 бала.

За 26.10.2025 г. НИМХ-МОСВ издава предупреждение за значителни валежи от дъжд както следва:

- първа степен (жълт код) за дъжд с количества от 20 до 35 л/кв.м в 6 области в страната (Враца, Плевен, Ловеч, Пловдив, Пазарджик и Благоевград);

- втора степен (оранжев код) за дъжд с количества над 35 л/кв.м в 6 области в страната (Видин, Монтана, Софийска, София, Перник и Кюстендил).

Карта на прогнозираните опасни явления в Р България за 26.10.2025 г.:

Карта на прогнозните количества за 24-часов валеж за 26.10.2025 г.:

Метеорологична прогноза от МЦ на ВВС за 26.10.2025 г.

MAXIMUM WIND, TOTAL PRECIPITATION & SNOW DEPTH CHANGING
FOR 24 HOURS BEFORE: 217260CT2025

Явления: преди пладне в западните райони, около пладне и в централните, а след пладне и в източните, превалявания от краткотраен дъжд, временно интензивни и на места придружени от гръмотевици. 

Kоличество на валежа: 5-10 л./кв.м.

Вятър: от югоизток-юг-югозапад 3-6 м/с, след пладне  в източните райони и на места на север от планините с временни пориви до 10 м/с. 

Минимални температури: между 7 и 12 градуса.

Максимални температури: между 13 и 18 градуса.

ХИДРОЛОГИЧНА ПРОГНОЗА

На основа на метеорологичната прогноза, обработената хидрологична информация и моделираните водни количества от НИМХ:

Дунавски басейн: Днес (25.10) нивата на наблюдаваните реки ще останат без съществени изменения или ще се понижават. През деня утре, в резултат на валежи, ще има краткотрайни повишения на нивата в планинските части от басейна.  През нощта срещу и на  27.10 ще се повишават речните нива в целия басейн; значителни ще бъдат повишенията в планинските части от водосборите на реките  Нишава, Огоста и Искър. На 28.10, отново в резултат на валежи, ще има нови повишения на речните нива в планинската част от басейна. 

Черноморски басейн: Днес (25.10) и утре нивата на наблюдаваните реки ще останат без съществени изменения или ще се понижават.   На 27.10, в резултат на валежи, ще се повишават речните нива в целия басейн, по-съществено във водосборите на южните черноморски реки. На 28.10 речните нива в басейна ще се понижават. Водните количества ще бъдат под праговете за внимание.

Източнобеломорски басейн: Днес (25.10) нивата на наблюдаваните реки ще останат без съществени изменения или ще се понижават. През деня утре, в резултат на валежи, ще се повишават нивата на рилските, старопланинските и средногорските притоци на р. Марица. През нощта срещу и на 27.10 ще се повишават речните нива в целия басейн; значителни ще бъдат повишенията в горното течение на р. Марица (над гр. Септември) и старопланинските и средногорските ѝ притоци. На 28.10 речните нива в по-голямата част от басейна ще се понижават.

Западнобеломорски басейн: Днес (25.10) нивата на наблюдаваните реки ще останат без съществени изменения или ще се понижават. През следващите два дни, в резултат на валежи, ще се повишават речните нива в целия басейн. Значителни ще са повишенията през нощта срещу и в сутрешните часове в горните части от водосбора на р. Струма (над гр. Бобошево).

